**Predkladacia správa**

Materiál sa predkladá na základe uznesenia vlády SR **č. 273 z 13. júna 2018, bod B. 1.**, ktoré podpredsedovi vlády SR pre investície a informatizáciu uložilo v spolupráci s členmi vlády a vedúcim Úradu vlády SR predložiť vláde SR *Víziu a stratégiu rozvoja Slovenska do roku 2030*.

Materiál vychádza z *Národných priorít implementácie Agendy 2030 pre udržateľný rozvoj* schválených vyššie uvedeným uznesením vlády, ktoré boli určené participatívnym procesom:

* vzdelanie pre dôstojný život,
* smerovanie k znalostnej a environmentálne udržateľnej ekonomike pri demografických zmenách a meniacom sa globálnom prostredí,
* znižovanie chudoby a sociálna inklúzia,
* udržateľné sídla, regióny a krajina v kontexte zmeny klímy,
* právny štát, demokracia a bezpečnosť,
* dobré zdravie.

Materiál zároveň vychádza aj z participatívneho procesu definovania východísk *Národnej stratégie regionálneho a územného rozvoja SR do roku 2030* za účasti zástupcov územných samospráv. Skutočnosť, že definované problémy a priority vychádzajúce z týchto procesov boli vo veľkej miere identické, umožňuje ich splynutie do *Vízie a stratégie rozvoja Slovenska do roku 2030*, ktorá takto bude plniť nielen úlohu základného implementačného nástroja Agendy 2030 pre udržateľný rozvoj v SR, ale aj úlohu Národnej stratégie regionálneho rozvoja SR.

Vízia a stratégia rozvoja Slovenska svojim dlhodobým zameraním a obsahom zavádza dlhodobé a vzájomne previazané strategické riadenie a plánovanie na všetkých úrovniach verejnej správy. Týmto výrazne prispieva k obmedzeniu negatívnych vplyvov politického cyklu a k zabezpečeniu kontinuity realizácie strategických programov a projektov v SR. Je teda nástrojom zmeny a prináša riešenia, ktorých implementácia vyžaduje horizontálne (prierezové) a vertikálne (medzi stupňami verejnej správy) integrované riadenie.

Implementácia *Vízie a stratégie rozvoja Slovenska do roku 2030*, ako aj strategické riadenie a plánovanie vo všeobecnosti, sú možné len pri súčasnom zavedení systémových zmien vo verejnej správe a s uplatnením princípov otvoreného vládnutia, t.j. partnerstva, transparentnosti a za účasti aktérov rozvoja (verejná správa, podnikatelia, akademická sféra, občianska spoločnosť). Predkladaný dokument navrhuje legislatívne a inštitucionálne opatrenia, ktoré sú nevyhnutné na uskutočnenie týchto zmien na centrálnej, aj na regionálnej úrovni. Z tohto dôvodu je v návrhu uznesenia vlády aj návrh na zrušenie uznesenia vlády č. 197/2017, bod B.3., ktorý ukladá podpredsedov vlády pre investície a informatizáciu predložiť na rokovanie vlád *Návrh komplexného súboru systémových opatrení na odstránenie nedostatkov a obmedzení strategickej a koncepčnej práce ústredných orgánov štátnej správy*.

Z obsahovej stránky Vízia a stratégia rozvoja je založená na štyroch kľúčových princípoch:

* udržateľnosti, t. j. rovnováhe medzi dostupnými zdrojmi a ich využitím,
* priority kvality života pred hospodárskym rastom,
* efektívnosti založenej na synergii a
* integrácii politík a ich nástrojov.

Predkladaný dokument je reformný a jeho úspešné zavedenie do života si vyžaduje celospoločenskú podporu. Predovšetkým si ale vyžaduje silnú podporu vlády a hlavných predstaviteľov širokého spektra politických strán.

Materiál bol predmetom posúdenia strategického dokumentu s celoštátnym dosahom (proces SEA), ktorého výsledky sú uvedené vo vyhodnotení.